ક્યુટ જૅકલિનના ભાગે ટૂંકાં કે ફાટેલાં કપડાં પહેરીને ફરવા સિવાય ખાસ કશું આવ્યું નથી. એ જ રીતે અઝહર જેવી ક્રિકેટિંગ ફિલ્મનો અનુભવ ધરાવતી હોવાના નાતે નર્ગિસ ફખરીને પણ બિકિનીની મૉડલની જેમ લીધી છે. જાણે ધવન ટ્રાવેલ્સની ચોક્કસ ઊપડે છે પ્રકારની બસ કરી હોય એમ અહીં જથ્થાબંધ લોકોનાં ગેસ્ટ અપીરન્સ છે; અંબોડાવાળો અક્ષયકુમાર, બુરખાવાળી પરિણીતી ચોપડા, મોટાં જુલફાંવાળા વિજય રાઝ, માત્ર સાઉન્ડવાળા સતીશ કૌશિક, ક્રિકેટવાળા મોહિન્દર અમરનાથ, આકાશ ચોપડા, રમીઝ રાજા વગેરે. સંગીતકાર પ્રીતમે માત્ર એક જ ગીતમાં મહેનત કરી છે, જ્યારે બાકીનાં ગીતો માત્ર સ્ટાઇલ મારવા અને કૂલ દેખાવા સિવાય ખાસ કશા ખપનાં નથી.